將行賽昭亭祠喜雨
作者：梅堯臣
朝代：宋

paragraphs: 未生潭上雲，空望山中雨。
湛湛陳桂樽，坎坎奏鼉鼓。
蕭蕭靈風來，蹲蹲祝郎舞。
莫言春作遲，但念寒灘阻。
何當發泉源，綠水浸沙渚。
不與農者期，自將舟人語。
定作榜歌行，暮投丹湖浦。
瞻祠草樹失，認嶺煙霞吐。
平吞東南吳，遠带西北楚。
川澤見坡陁，龍蛇蹙鱗膂。
人經興寤歎，事往成前古。
考碑何驗今，塗馬立空廡。
余知骨相貧，豈敢望冥許。
願乘溪流深，滂沛隨徹俎。